חיים בן-צבי

חיים בן-צבי (הירשזון) (תמוז תרס"ו, 1 ביולי 1906 – שביעי של פסח תשמ"ה, אפריל 1985) היה חלוץ, קולט מעפילים וראש מועצה אזורית עמק חפר במשך 35 שנה. חיים בן-צבי נולד ב-1 ביולי 1906, בעיירה סמיילה שבדרום-מערב רוסיה (כיום באוקראינה). בשנת 1924 עלה לארץ ישראל עם הוריו ואחיו הקטנים, לאחר שאחד מאחיו הגדולים עלה כבר קודם, בתקופת העלייה השנייה. בן-צבי עבד זמן מה כפועל בבית החרושת "נשר" בחיפה, ועוד באותה שנה הצטרף לקיבוץ עין חרוד. בן-צבי שאף לעבודה חלוצית בעוד הוריו התבססו כעירונים. אמו נפטרה בטבריה ואביו במנחמיה, אך המאורעות שהחלו ב-1936 מנעו ממנו להגיע ללוויותיהם. באוגוסט 1928 עזב את הקיבוץ בגלל חלוקי דעות אידאולוגיים על אופי הקיבוץ, כי העדיף חיי מושב עובדים. במשך יותר משנה עבד כפועל במקומות אחדים, בהם בייבוש ביצות כבארה (סביב מעיינות התנינים), והצטרף לארגון ג'-העמק, ששאף להקים מושב עובדים. בינואר 1930 עלה בן-צבי לעמק חפר בתוך קבוצת "עשרים הראשונים", שהיו חברי שני ארגונים. הקבוצה ייבשה את הביצות והכשירה לחקלאות את קרקעות העמק. באביב 1933 השתתף בייסוד המושב כפר ויתקין שבעמק חפר. עסק גם בפעילות ציבורית בתוך קבוצת "עשרים הראשונים" ובמושב כפר ויתקין. משנת 1934 עמד בראש ועד גוש יישובי עמק חפר. במאי 1940 הוכר ועד הגוש על ידי הממשלה הבריטית כמועצה מקומית-אזורית, הראשונה בארץ. המשימות הציבוריות הבולטות, בהן השקיע את מלוא מרצו, היו: ביסוס היישובים שהוקמו, במיוחד בגלים שלאחר ייבוש הביצות ובעקבות הקמת המדינה; הגנת היישובים; הקמת מפעל המים האזורי עם חברת מקורות; הקמת בתי ספר אזוריים ובמיוחד בית הספר התיכון האזורי; קידום הפיתוח החקלאי והתיעוש; נושאי חברה תרבות ורווחה; ולבסוף ההתקשרות עם עיריית נתניה לשם הקמת המפעל לטפול בקולחי העיר והשבתם להשקיה חקלאית. עד שהזקין היה חבר כפר ויתקין והחזיק משק חקלאי בו עבד פיזית במקביל לפעילותו הציבורית. בשנת 1976 עבר לגור בחופית. חיים בן-צבי עמד בראש המועצה מיום היווסדה ועד לפרישתו בשנת 1975 – נבחר שמונה פעמים ברצף לתפקיד זה – פרט לתקופה של ארבע שנים בעת מלחמת העולם השנייה, שבהן שירת כחייל ביחידות הארץ-ישראליות של הצבא הבריטי והבריגדה היהודית. השתתף בקרבות באיטליה, בהם המערכה על נהר סניו. מסיום המלחמה ועד לשחרורו מן הצבא הבריטי השתתף בפעולות העפלה. בשנת 1933 נשא לאישה את שרה לבית חסין, שילדה את אריה ונפטרה בשנת 1938. בשנת 1940 נשא את צביה לבית פינקלשטיין, שילדה את אברהם, את נעמי ואת ורד. חיים בן-צבי זכה לראות שמונה נכדים ונפטר בשביעי של פסח תשמ"ה (1985), בגיל 79. אלמנתו צביה נפטרה בשנת 2007. גן התעשייה שבעמק חפר קרוי על שמו של חיים בן צבי. אחיינו הוא חתן פרס ישראל, פרופסור אברהם בן צבי. "מכתב מהחזית", בתוך: בשלח ובמחרשה: קובץ חיילים חברי תנועת המושבים, תל אביב: תנועת המושבים והארגונים והוצאת ספרים נ' טברסקי, תש"ח, עמ' 320–321. חיים בן צבי, א' ברעם [ואחרים] (עורכים), עמק חפר: ארבעים שנה לעליה לוואדי חווראת עמק חפר: תר"ץ–תש"ל, כפר ויתקין: המועצה האזורית עמק חפר, תש"ל. מואדי חווארת לעמק חפר: תר"ץ 1930 – תשל"ה 1975: פרקים מיומן, פעולות, ארועים וחוויות, [כפר ויתקין: חמו"ל], 1977. (ספר) יומנו שמור בארכיון כפר ויתקין. ראש מועצת עמק-חפר לתקופת כהונה חמישית, דבר, 12 בפברואר 1960 אלכס ינאי, "ראש המועצה מוביל זבל", מעריב, 14 בפברואר 1960 ג. שרוני, יומו של "מר עמק-חפר", מעריב, 4 ביולי 1969 חיים בן צבי, "מר עמק חפר", נבחר בשמינית, מעריב, 23 במרץ 1972 80 שנה לעלייתו ארצה של חיים בן צבי ז"ל, אתר מועצה אזורית עמק חפר, 2005 מפרי עטו: דגם לשלטון עצמי בהתיישבות: 40 שנה למועצה האזורית עמק חפר, דבר, 18 במאי 1980 מוואדי חווארה לעמק חפר, בקטלוג הספרייה הלאומית הגשר "נעלם", מתוך ספרו "מואדי חווארת לעמק חפר" טקס הסרת הלוט משלט הכניסה לגן התעשייה גדעון חרובי, "הבית-הגדול", סיפורי ראשונים, אתר כפר ויתקין, ינואר 2005.